钦定古今图书集成/方舆汇编/职方典/第1440卷 > 《浔江舟中杂感》黄元骥
## 钦定古今图书集成/方舆汇编/职方典/第1440卷 > 《浔江舟中杂感》黄元骥

红蓼当窗间白𬞟，晴川秋色望犹春。泉归古涧滩前
急，日照青山雨后新。云树难穷千里目，江湖肯负百
年身。观枰却有当先著，袖手无言且让人。

二

“寒云暮日合悠悠，薄宦天涯独倚楼。”铁甲江城初战
罢，玉珂岭峤又鸣驺。西窗梦断青灯雨，南浦愁悬白
雁秋。历落风尘偏易老，等闲仍作“看山游。”

《三国吴志陆绩传》：“绩为郁林太守，笃好儒雅，远尘俗，
以诗书造士，从者云集，归之日，舟轻不可渡，载石以
镇之。人称其廉，号郁林石。”

《通志》：“姚坦，淳化初，坦知浔州，卓有异政，盗息民安。公
馀游思灵，得高僧倡和，常处一石岩下，名之曰姚翁
岩。”

孙抗，仁宗时，抗知浔州府，改作“庙学，召吏民子弟之
秀者，亲为据案讲说，诱劝以文艺。居未几，傍州之士来学，学者由此遂多。”

梁诏诏，贵县人。母卒，庐于墓侧，建罔极亭，手莳松柏
成林，甘露降，芝草生，苏轼自南海来，往见焉。

程灏灏字伯淳，世称“明道先生。”程颐字正叔，世称“伊
川先生。”宋皇祐间，父珦知龚州。二夫子从父宦读书
于桂平县之鸭岩，受业濂溪先生。后灏封河南伯，颐
封伊阳伯，俱从祀孔庙。

刘长历长历，忠肃公孙，避地棋盘寺。绍兴初，复用元
祐子孙除开封府，暂摄浔州。子芮为湘州判官。长历
殁，不能葬，还殡西山观音寺。及芮为永州司理，复寓
桂。时有赋《秦城王气》诗媚时宰者，惟芮与李燮等不
赋，士咸服其操。

崔与之，绍兴初，与之授浔州司法参军。常平仓久弗
葺，虑雨坏米，撤居廨，瓦覆之。郡守欲移兑常平仓之
积，与之坚不可守。敬服，更荐之。

曾几几，号茶山居士，建炎初避地于浔，尝有诗云：“鸡
犬图书同一舸，老夫荡桨儿扶舵。浔江一系欲生根，
梦下湖南向江左。”

廖德明。德明，字子晦，南剑人。仕浔州教授，为学者讲
明圣贤心学之要，手植三柏于学，浔士爱敬之如甘
棠。知浔州有声，诸司且交荐之，德明曰：“今老矣，况以
道徇人乎？”固辞不受。立沛悟堂，刻朱子《家礼》及程氏
诸书。公馀延僚属及诸生亲为讲说，远近化之。尝语
人以仕学之要曰：“德明自始仕以至为郡，惟用‘三代
直道而行’”一句而已。

林次龄，淳熙中，次龄知贵州，有政绩，郡使者尝赠以
诗云：“户长尽蠲民不病，室家相庆酒频沽。农桑课绩
无遗恨，循吏声名并两都。”

贵县解额四名。三年大比，峨冠博带，应举于有司者
七百人。旧附试于象，绍熙三年秋，移附于横后，士子
赴试不便。嘉定六年癸酉科方从本州申请，从此创
立贡院。

元脱脱真，浔州路守臣花赤亦八哈纳武德女也。守
臣花赤相兀孙知贵州，聘脱脱真为室，年甫十八，相
兀孙病笃，亲供汤药，夙夜皇皇。及死，尽携奁具，买棺
而殓，誓以同死。饮清水，旬日饿死。奏闻，立碑表之。至
今尚存贵县仪门。

朱茉莉，贵县故长史朱澄妾。澄卒，茉莉年仅二十，欲
自绝以从，有邑豪欲夺之，且倚宦势相逼。茉莉度不
能免，泣诉之嫡母彭氏，遂缢而死。

陈复原，雩都人。洪武中，为平南主簿。时兵荒之后，民
多流亡，复原招还数百户，度荒田，教之垦。迁县丞。蛮
将寇县，率民兵战于大境塘，中毒矢死。平南人哀之，
祠县中。

胡济，字孟时，南海人。洪武初，御史胡启先以贤良举，
授广西布政司检校。正统三年，佥事王凯以廉介荐，
知理定县。招徕流民，复调平南县。藤、峡猺獞不时侵
掠，移窜者多。济筑城卫之，民始奠居。正统九年，总兵
官韩观征剿藤峡、大同、朋化二里，民多就俘者。济力
为辨释，蒙活者二千馀人，民怀其德。以疾卒于官。
沈忠洪武中知浔州。时猺贼出劫，忠率土兵多方招
抚，民赖以安。

钱奂字文焕，鄞县人。正统间，浔州蓝寇起。奂请往谕，
寇随解散。后为左布政使。时军兴饷急，奂调度有法，
饷足而人不扰。

正统间，参军范信兵入浔州大同里，俘获甚众，旗牌
官人给贼妇一二人，值昏暮，拘系一室中，夜半哄然，
视之，乃四人就经也。此犹或慑威惧死而然。又有一
烈者，年尚少，负一小儿过岭，忽不行，曰：“吾欲乳儿。”从
之，妇乘间自投岭下死。

景泰初，马平韦公猛、北五韦公泻，与藤峡侯通等桀
黠为诸蛮寇，各拥数千人日抄掠。李棠讨平之。
成化初，两广寇大作，命将征讨，难其人。兵部尚书王
竑请曰：“非韩雍不可。”遂改左佥都御史，赞理军务。雍
乃分兵为二十五哨，直抵大藤峡讨贼。贼平，改大藤
为断藤，刻石纪功而还。

嘉靖间，应槚以兵部侍郎总两广军务，时桂平诸猺
恣为剽掠，而庄头、鬼子等巢诸贼为甚。公密委副使
茅坤以讨贼事，不旬日，破十有五巢，斩获二百有奇。

《府志》：“宋宗室赵子崧，号鉴湖居士。建炎初，贬龚州。未
几，放令自便，道梗未能归，寓于浔。先是，宣和间，馆职
有常瓌者，谓子崧曰：‘吾夜梦帝敕公为白石洞天主
者’。后子崧果没于浔。”

至正间，浔州经历祝蕃夕课子读书，忽旋风灭烛，户
外若有人称黄氏来诉冤者。比开户视之，四无人迹。
诘旦审狱，果有黄姓者，竟得其冤状。兄弟同坐八人，

仙对奕，分得仙衣一袭，无缝线痕。及回，则子孙易世
矣。闻之官，赴省勘问，将三界与仆冯远覆洪钟内绕，
以薪焚之。及启，惟三界端坐，而冯远则灰化矣。遂信
为仙，表闻敕封《游天得道三界真人》。比回，至苍梧江
口，遂羽化。

平南《秦川里》云：“永乐初，有欧阳碧潭者，游江西龙虎
山求道。张真人鉴其诚悫，授以秘术，能役驱鬼神，召
风雷。贵县旱，县尹命公祷雨，公至，澍雨大霈。”

嘉靖中，都督同知沈希仪屡征西番土寇有功。每出
阵，多神助，见黑旗当前即胜，否则无功。敬祈其神。忽
一夕，其神托梦，始知为“北极元帝”云。后表奏建阁以
祀。

府城江北有曾仙山。由丹流阁而上，悬崖百尺，石洞
区其半，俗传为崔、莫二仙姑炼丹处。中有丹灶，灶顶
石蓬，皆作金碧色，光彩灿然，盖丹火熏烁也。灶后即
二仙卧所。头臂股胫两形毕现，深入石寸许。崖峭甚，
人罕蹑者。至必香楮默祝之，方能缘焉，不则，惟遥望
长叹而已。

贵县山中有一石牛，遇岁旱杀牲，和泥涂石牛背，以
盐涂牛，口唱牧童歌以乐之，即大雨。泥落尽，雨乃止。